1922 թ. սեպտեմբերի 16-ին Պոլսի ՀՄԸՄ կենտրոնական վարչությունն իր վերջին նիստում որոշում է լուծարել միությունը Թուրքիայում, քանի որ քեմալական շարժման ծավալման հետևանքով կացությունը երկրում դարձել էր անբարենպաստ։ Միությունը հարկադրված էր իր ժողովրդի հետ տարագրվել և շարունակել հայապահպան առաքելությունը սփյուռքում: Ֆրանսիայում, Հունաստանում, Բուլղարիայում, Ռումինիայում, ԱՄՆ-ում, Լիբանանում, Սիրիայում, Եգիպտոսում, Պաղեստինում, Հորդանանում և Իրաքում հաստատվածները ստեղծեցին ՀՄԸՄ մասնաճյուղեր՝ համախմբելով հայ երիտասարդությանը սկաուտական և մարզական խմբերի մեջ։